Opinjoni tal-Kumitat Ekonomiku u Soċjali Ewropew dwar “Nisfruttaw l-opportunitajiet ekonomiċi u soċjali tad-diġitalizzazzjoni u ntejbu t-trasformazzjoni diġitali tal-ekonomija, speċjalment tal-SMEs, b’enfasi fuq l-intelliġenza artifiċjali ċċentrata fuq il-bniedem u d-data”

(Opinjoni esploratorja)

(2021/C 374/02)

Relatur: Antje GERSTEIN

Konsultazzjoni Presidenza Slovena, 19.3.2021 Bażi legali Artikolu 304 tat-Trattat dwar il-Funzjonament tal-Unjoni Ewropea Sezzjoni kompetenti Sezzjoni għas-Suq Uniku, il-Produzzjoni u l-Konsum Adottata fis-sezzjoni 15.6.2021 Adottata fil-plenarja 7.7.2021 Sessjoni plenarja Nru 562 Riżultat tal-votazzjoni (favur/kontra/astensjonijiet) 217/0/1

1. Konklużjonijiet u rakkomandazzjonijiet

1.1. Filwaqt li mill-pandemija attwali tgħallimna li x-xogħol mill-bogħod, l-uffiċċju fid-dar u l-iskemi ta’ xogħol flessibbli, tal-inqas sa ċertu punt, se jibqgħu “n-Normalità l-Ġdida”, irridu nifhmu wkoll li l-mudelli ta’ negozju diġitali se jinfluwenzaw dejjem aktar id-dinja tax-xogħol tagħna. Dawn il-mudelli jeħtieġ li jitfasslu b’mod orjentat lejn il-persuni u l-valuri. F’sens soċjetali usa’, l-isfida hija li niggarantixxu l-inklużjoni diġitali ta’ gruppi partikolarment vulnerabbli.

1.2. Il-benefiċċji ta’ Suq Uniku Diġitali komplet fl-UE huma previsti li jikkontribwixxu EUR 415 biljun fis-sena għall-produzzjoni ekonomika tal-UE. Filwaqt li t-trasformazzjoni diġitali ġġib magħha opportunitajiet sinifikanti għall-kumpaniji madwar l-UE, ħafna intrapriżi mhux biss jiffaċċjaw livell kbir ta’ inċertezza legali fl-attivitajiet transfruntiera tagħhom, iżda huma wkoll f’riskju sinifikanti li jibqgħu lura minħabba nuqqas ta’ aċċess jew riżorsi ta’ investiment, kif ukoll nuqqas ta’ ħiliet, li ġeneralment huwa l-każ għal ħafna SMEs u jaffettwa lill-mikrointrapriżi b’mod partikolari.

1.3. Wieħed mill-elementi ewlenin biex is-Suq Uniku Diġitali Ewropew jirnexxi se jkun il-ftuħ għat-teknoloġija fir-regolazzjoni ta’ mudelli u applikazzjonijiet ġodda ta’ negozju diġitali bħall-intelliġenza artifiċjali (IA) u l-aċċess għall-finanzjament tal-innovazzjoni sabiex l-SMEs ikunu jistgħu jibbenefikaw mill-vantaġġi ta’ tali applikazzjonijiet diġitali ġodda. Il-KESE wettaq studju dwar l-IA fl-SMEs li jista’ jipprovdi għarfien utli. ( 1 )

1.4. Il-KESE ilu fuq quddiem fit-tmexxija tad-dibattitu dwar l-IA sa mill-ewwel Opinjoni tiegħu dwar l-IA fl-2017, u matul dawn l-aħħar snin ippubblika għadd ta’ Opinjonijiet dwar is-suġġett. Il-KESE bħalissa qed jabbozza l-Opinjoni formali tiegħu dwar il-proposta tal-Kummissjoni Ewropea għal Att dwar l-Intelliġenza Artifiċjali. Din l-Opinjoni se titressaq quddiem il-plenarja tal-KESE f’Settembru u, fost affarijiet oħra, ser tindirizza b’mod partikolari d-definizzjoni tal-IA, peress li din hija element importanti tal-proposta dwar l-Att dwar l-Intelliġenza Artifiċjali.

2. Kuntest

2.1. Fid-dawl tal-prijoritajiet previsti għall-Presidenza tagħha, il-Presidenza Slovena li jmiss tal-Kunsill tal-UE fasslet proposti u, permezz ta’ ittra tat-18 ta’ Marzu 2021, talbet lill-Kumitat jipprovdi Opinjonijiet esploratorji dwarhom. Dawn l-oqsma tal-politika tal-UE huma ta’ importanza partikolari għall-Presidenza.

2.2. Din l-Opinjoni hija għalhekk rispons għat-talba tal-Presidenza Slovena tal-Kunsill tal-UE biex titħejja Opinjoni esploratorja dwar l-opportunitajiet ekonomiċi u soċjali tad-diġitalizzazzjoni.

2.3. Din l-Opinjoni esploratorja tiġbor fil-qosor diversi temi relatati mad-diġitalizzazzjoni li huma indirizzati f’Opinjonijiet reċenti jew li qed jitħejjew bħalissa mill-KESE. Din twieġeb għal erba’ mistoqsijiet imressqa mill-Presidenza, relatati mal-Att dwar il-Governanza tad-Data, l-Att dwar is-Servizzi Diġitali u l-Att dwar l-Intelliġenza Artifiċjali. L-informazzjoni rilevanti l-oħra kollha dwar dawn it-temi tinsab fl-Opinjonijiet korrispondenti tal-KESE ( 2 )

3. Kummenti ġenerali

3.1. Il-kriżi tal-COVID-19 enfasizzat kemm id-distakk diġitali tal-UE kif ukoll il-potenzjal enormi tagħha. Issa aktar minn qatt qabel, jeħtieġ li nifhmu li l-UE teħtieġ Suq Uniku Diġitali b’saħħtu. Dan jinvolvi t-tisħiħ tal-kapaċitajiet tagħha f’oqsma bħall-cloud computing, il-5G, u l-użu sigur tad-data. Sabiex jinżamm il-pass mal-Istati Uniti u ċ-Ċina bħala atturi globali, jeħtieġ li jsir investiment f’Ewropa diġitali b’saħħitha.

3.2. Il-benefiċċji ta’ Suq Uniku Diġitali komplet fl-UE huma previsti li jikkontribwixxu EUR 415 biljun fis-sena għall-produzzjoni ekonomika tal-UE. Il-manutenzjoni predittiva, il-pjattaformi diġitali u l-computing kwantistiku huma biss tliet eżempji ta’ kif it-teknoloġiji diġitali se jkollhom impatt sinifikanti fuq id-diġitalizzazzjoni tal-ekonomija Ewropea. Filwaqt li t-trasformazzjoni diġitali tinvolvi opportunitajiet sinifikanti għall-kumpaniji madwar l-UE, ħafna intrapriżi mhux biss jiffaċċjaw livell kbir ta’ inċertezza legali fl-attivitajiet transfruntiera tagħhom, iżda huma wkoll f’riskju sinifikanti li jibqgħu lura minħabba nuqqas ta’ aċċess jew riżorsi ta’ investiment, kif ukoll nuqqas ta’ ħiliet, li ġeneralment huwa l-każ għal ħafna SMEs u jaffettwa lill-mikrointrapriżi b’mod partikolari.

3.3. Filwaqt li mill-pandemija attwali tgħallimna li x-xogħol mill-bogħod, l-uffiċċju fid-dar u l-iskemi ta’ xogħol flessibbli, tal-inqas sa ċertu punt se jibqgħu “n-Normalità l-Ġdida”, irridu nifhmu wkoll li l-mudelli ta’ negozju diġitali se jinfluwenzaw dejjem aktar id-dinja tax-xogħol tagħna. Dawn il-mudelli jeħtieġ li jitfasslu b’mod orjentat lejn il-persuni u l-valuri.

3.4. F’ekonomija postpandemika jeħtieġ li niżguraw li l-intrapriżi ż-żgħar u ta’ daqs medju f’ċerti setturi li ntlaqtu ħażin b’mod partikolari (setturi tas-servizzi, bħall-bejgħ bl-imnut u t-turiżmu) ma jitilfux il-vijabbiltà tagħhom minħabba li l-ħtiġijiet ta’ investiment huma għoljin wisq (u t-tfaddil intuża kollu wara aktar minn sena f’sitwazzjoni pandemika). Dawn il-kumpaniji jeħtieġu appoġġ speċjali għat-trasformazzjoni diġitali u għall-iżvilupp ulterjuri tal-mudelli tan-negozju, li jeħtieġ li jiġi rifless fil-programmi nazzjonali ta’ rkupru marbutin mal-Fond ta’ Rkupru tal-UE. Il-Kummissjoni Ewropea jeħtieġ li jkollha rwol ta’ koordinazzjoni sabiex tiġi evitata l-frammentazzjoni bejn il-fondi Ewropej differenti u jiġi żgurat li l-attivitajiet u l-proġetti f’dan il-qasam partikolari (trasformazzjoni diġitali għall-SMEs) jiġu ssemplifikati.

3.5. Il-qafas politiku jrid ikun adatt, biex jiġi żgurat li l-SMEs ikunu jistgħu jisfruttaw l-opportunitajiet li toffri d-diġitalizzazzjoni. Ir-regolamentazzjoni għandha tiġi kkunsidrata biss f’każijiet fejn huwa previst b’mod ċar żvilupp mhux mixtieq. L-innovazzjoni u l-mudelli ta’ negozju ġodda jeħtieġu ċertu spazju biex jiżviluppaw. Regolamenti Ewropej li jsiru ta’ malajr jew li huma stretti jpoġġu lill-kumpaniji Ewropej, b’mod partikolari l-SMEs, fi żvantaġġ meta mqabbla ma’ korporazzjonijiet attivi f’livell internazzjonali fil-bqija tad-dinja.

3.6. reċensjonijiet foloz li jistgħu jkunu ta’ ħsara kbira għan-negozji. Dwar dawn il-kwistjonijiet, li huma partikolarment prevalenti fuq il-pjattaformi diġitali, il-KESE tkellem fl-Opinjoni reċenti ħafna tiegħu dwar l-Att dwar is-Servizzi Diġitali Madankollu, f’ċerti fergħat, b’mod partikolari fis-settur tas-servizzi (jiġifieri l-bejgħ bl-imnut, it-turiżmu, il-caterinhg), hemm ħtieġa urġenti għal qafas regolatorju li jgħin fil-ġlieda kontra d-diżinformazzjoni fl-ispazju diġitali u jagħmilha possibbli li tittieħed azzjoni, pereżempju, kontrali jistgħu jkunu ta’ ħsara kbira għan-negozji. Dwar dawn il-kwistjonijiet, li huma partikolarment prevalenti fuq il-pjattaformi diġitali, il-KESE tkellem fl-Opinjoni reċenti ħafna tiegħu dwar l-Att dwar is-Servizzi Diġitali ( 3 )

3.7. Sabiex jiġi sfruttat bis-sħiħ il-potenzjal tal-iżvilupp tekniku u tat-trasformazzjoni diġitali tal-ekonomija għandhom jitqiesu wkoll ċerti riskji li jġibu magħhom. Għalhekk, jeħtieġ jiġi żgurat li, flimkien mal-progress teknoloġiku u d-diġitalizzazzjoni, ikun hemm mekkaniżmi li jindirizzaw l-esklużjoni diġitali ta’ gruppi partikolarment vulnerabbli.

3.8. Il-KESE ilu fuq quddiem fit-tmexxija tad-dibattitu dwar l-IA sa mill-ewwel Opinjoni tiegħu dwar l-IA fl-2017 ( 4 ) , u ppubblika għadd ta’ Opinjonijiet dwar is-suġġett matul dawn l-aħħar snin ( 5 ) . Il-KESE ilu jippromovi approċċ ta’ “human-in-command” għall-IA, fejn il-bnedmin ikollhom f’idejhom it-tmexxija tal-IA f’sens tekniku, u jżommu wkoll il-kapaċità li jiddeċiedu jekk, meta u kif jużawha fis-soċjetà tagħna inġenerali. Il-KESE laqa’ l-Istrateġija Ewropea għall-IA li ġiet ippubblikata fl-2018, il-Komunikazzjoni tal-Kummissjoni dwar il-linji gwida dwar l-etika għal IA affidabbli, u l-approvazzjoni tagħha tas-7 rekwiżiti għal IA affidabbli. Barra minn hekk, il-KESE ġibed l-attenzjoni dwar l-impatt tal-IA fuq l-impjiegi, l-importanza li jinstab bilanċ tajjeb bejn ir-regolamentazzjoni, l-awtoregolamentazzjoni u l-gwida etika, u l-impatt tal-IA fuq il-konsumaturi, fost elementi oħra.

3.9. Il-KESE bħalissa qed jabbozza l-Opinjoni formali tiegħu dwar il-Proposta tal-Kummissjoni Ewropea għal Att dwar l-Intelliġenza Artifiċjali ( 6 ) ; din l-Opinjoni se titressaq quddiem il-plenarja tal-KESE f’Settembru. Il-KESE għadu ma jistax jipprovdi l-pożizzjoni formali tiegħu dwar l-Att dwar l-Intelliġenza Artifiċjali, iżda jista’ joffri xi riflessjonijiet dwar il-mistoqsija speċifika mressqa mill-Presidenza Slovena dwar id-definizzjoni tal-IA stabbilita fil-Proposta dwar l-Att dwar l-Intelliġenza Artifiċjali.

3.10. Fir-rigward tal-post tax-xogħol, bħala prinċipju bażiku fl-era tad-diġitalizzazzjoni, għandu jiġi garantit xogħol deċenti għall-impjegati kollha. Fil-kumpaniji, l-impjegati u r-rappreżentanti tagħhom jeħtieġ ikunu involuti fi stadju bikri fl-implimentazzjoni tal-intelliġenza artifiċjali (IA) li taffettwa direttament lill-impjegati, u jkunu involuti meta jiġi stabbilit kif għandha tintuża l-IA inkwistjoni. L-impjegati jeħtieġ jitħarrġu għall-impjiegi l-ġodda fid-dinja diġitali tax-xogħol bi prospettiva u fil-ħin.

4. Kummenti speċifiċi

4.1. Il-Presidenza tqis l-intelliġenza artifiċjali bħala l-aktar aspett importanti tad-diġitalizzazzjoni. Kwistjonijiet oħra ta’ importanza partikolari jinkludu l-integrazzjoni ta’ teknoloġiji avvanzati fis-soċjetà, u t-tranżizzjoni lejn soċjetà tal-gigabits. B’teknoloġiji emerġenti bħall-IA u l-ekonomija tad-data, l-UE tista’ tirkupra malajr mill-kriżi u ssir is-soċjetà diġitali ewlenija fid-dinja.

4.2. Il-Presidenza talbet lill-KESE biex iwieġeb għal erba’ mistoqsijiet speċifiċi: — L-Att dwar il-Governanza tad-Data jintroduċi mudelli kummerċjali ġodda, bħalma huma fornituri ta’ servizzi ta’ kondiviżjoni tad-data, li se jħeġġu l-użu tad-data. X’inhi l-fehma tal-KESE dwar l-effetti ekonomiċi ta’ dawn is-servizzi? — L-Att dwar il-Governanza tad-Data jintroduċi l-organizzazzjonijiet li joperaw fil-qasam tal-ġestjoni altruwistika fir-rigward tad-data, li se jiffaċilitaw l-użu mill-ġdid tad-data li ssir disponibbli minn persuni fiżiċi u ġuridiċi. Dan se jippermetti wkoll il-forniment ta’ servizzi ġodda, inkluż il-ġbir ta’ data ġġenerata minn persuni fiżiċi għal għanijiet ta’ interess ġenerali. X’inhi l-fehma tal-KESE f’dan ir-rigward? — X’inhi l-pożizzjoni tal-KESE dwar il-proposta għal definizzjoni adatta tal-intelliġenza artifiċjali (inkluża fl-Att dwar l-Intelliġenza Artifiċjali adottat f’April 2021)? — X’inhi l-fehma tal-KESE dwar l-Att dwar is-Servizzi Diġitali?

4.3. L-Att dwar il-Governanza tad-Data jintroduċi mudelli kummerċjali ġodda, bħalma huma fornituri ta’ servizzi ta’ kondiviżjoni tad-data, li se jħeġġu l-użu tad-data. X’inhi l-fehma tal-KESE dwar l-effetti ekonomiċi ta’ dawn is-servizzi? ( 7 )

4.3.1. Il-KESE jemmen li l-Att dwar il-Governanza tad-Data huwa adatt u meħtieġ fid-dawl tal-fatt li l-ipproċessar, il-ħżin u l-kondiviżjoni tad-data diġitali qed isiru dejjem aktar importanti kemm għal raġunijiet ekonomiċi kif ukoll għal raġunijiet soċjali u ċiviċi: l-individwi, l-amministrazzjonijiet u n-negozji huma soġġetti għal qafas regolatorju kumpless u interkonness.

4.3.2. Il-KESE jirrikonoxxi l-utilità ta’ mudell kooperattiv għall-istabbiliment tal-ġestjoni u l-iskambju tad-data u bħala għodda utli ħafna għall-ġestjoni newtrali tad-data kondiviża. F’dan ir-rigward, huwa jħeġġeġ lill-Kummissjoni u lill-Istati Membri sabiex jappoġġjaw lill-SMEs biex jieħdu inizjattivi bl-għan li jiżviluppaw organizzazzjonijiet ta’ għajnuna reċiproka għall-ġestjoni u l-iskambju tad-data.

4.3.3. Il-kooperattivi u strutturi oħra bbażati fuq il-kooperazzjoni jidhru partikolarment adatti għall-ġestjoni tal-attivitajiet intermedjarji u l-iskambju jew il-kondiviżjoni tad-data bejn iċ-ċittadini (ħaddiema, konsumaturi, imprendituri) u l-kumpaniji. Il-kooperattivi b’mod partikolari jippermettu li l-interessi tal-ġestjoni tad-data tas-suġġetti tad-data u tad-detentur tad-data kooperattiv – li f’dan il-każ ikunu proprjetà tal-istess suġġetti tad-data – jikkoinċidu, u b’hekk tali strutturi jippermettu governanza parteċipattiva kondiviża bejn iċ-ċittadini, il-kumpaniji u l-imprendituri li jipprovdu kif ukoll jużaw id-data. Dan il-mekkaniżmu jista’ jappoġġja l-klima ta’ fiduċja u ta’ ftuħ li hija prerekwiżit għal governanza tajba tad-data fis-suq uniku diġitali tal-UE.

4.4. L-Att dwar il-Governanza tad-Data jintroduċi organizzazzjonijiet li joperaw fil-qasam tal-ġestjoni altruwistika fir-rigward tad-data, li se jiffaċilitaw l-użu mill-ġdid tad-data li ssir disponibbli minn persuni fiżiċi u ġuridiċi. Dan se jippermetti wkoll il-forniment ta’ servizzi ġodda, inkluż il-ġbir ta’ data ġġenerata minn persuni fiżiċi għal għanijiet ta’ interess ġenerali. X’inhi l-fehma tal-KESE f’dan ir-rigward? ( 8 )

4.4.1. Il-KESE jilqa’ l-proposta li jiġi stabbilit Regolament għall-organizzazzjonijiet li joperaw fil-qasam tal-ġestjoni altruwistika fir-rigward tad-data. Huwa jappoġġja l-fatt li l-proposta tipprevedi li dawn l-organizzazzjonijiet għandhom ikunu entitajiet legali li joperaw mingħajr skop ta’ qligħ u fl-interess ġenerali, u fuq kollox li għandhom ikunu awtonomi u indipendenti, b’mod partikolari minn organizzazzjonijiet oħra li jsegwu objettivi ta’ ġestjoni tad-data bi skop kummerċjali jew għall-profitt.

4.4.2. Dawn id-dispożizzjonijiet, flimkien mal-istabbiliment ta’ reġistru pubbliku speċifiku ta’ organizzazzjonijiet li joperaw fil-qasam tal-ġestjoni altruistika fir-rigward tad-data, jindirizzaw b’mod adatt il-ħtieġa għat-trasparenza, il-protezzjoni tad-drittijiet u l-interessi taċ-ċittadini u n-negozji li jikkaratterizzaw l-iskambju altruwist tad-data. Dan iwassal għal tisħiħ tal-livell ta’ fiduċja tal-partijiet ikkonċernati kollha.

4.5. X’inhi l-pożizzjoni tal-KESE dwar il-proposta għal definizzjoni adatta tal-intelliġenza artifiċjali (inkluża fl-Att dwar l-Intelliġenza Artifiċjali adottat f’April 2021)?

4.5.1. Il-KESE jilqa’ l-messaġġ ċar tal-Kummissjoni Ewropea fil-Proposta leġiżlattiva reċenti tagħha dwar l-IA, li d-drittijiet fundamentali u l-valuri Ewropej huma fil-qalba tal-approċċ tal-Ewropa għall-IA. Ħafna mir-rakkomandazzjonijiet tal-KESE matul dawn l-aħħar ftit snin huma riflessi f’din il-proposta.

4.5.2. Il-KESE bħalissa qed jaħdem fuq Opinjoni separata b’rispons għall-Proposta, li fiha ser jindirizza b’mod partikolari d-definizzjoni tal-IA kif stabbilita fil-Proposta, peress li hija element importanti tal-proposta tal-Att dwar l-Intelliġenza Artifiċjali.

4.5.3. Bħala kumment tal-bidu, il-KESE jenfasizza li l-IA tibqa’ kunċett essenzjalment ikkontestat, peress li ma hemm l-ebda definizzjoni aċċettata b’mod universali. Fattur wieħed li jikkomplika huwa li d-definizzjonijiet legali huma differenti minn definizzjonijiet purament xjentifiċi, fis-sens li għandhom jissodisfaw għadd ta’ rekwiżiti inklużi l-inklużività, il-preċiżjoni, il-komprensività, il-prattikabbiltà u l-permanenza), li wħud minnhom huma legalment vinkolanti u xi wħud minnhom huma meqjusa bħala prattika regolatorja tajba.

4.5.4. Minn naħa, il-Proposta dwar l-Att dwar l-Intelliġenza Artifiċjali tanalizza mhux biss it-teknoloġija nnifisha, iżda wkoll għal liema skop tintuża u kif tintuża. Min-naħa l-oħra, fiha definizzjoni speċifika tal-IA li tinkludi lista ta’ tekniki tal-IA li huma fil-kamp ta’ applikazzjoni tar-Regolament. Bħala tali, il-Proposta dwar l-Att dwar l-Intelliġenza Artifiċjali tidher li sserraħ fuq żewġ ideat. Fl-Opinjoni li jmiss tal-KESE dwar il-proposta għal Att dwar l-Intelliġenza Artifiċjali ser jiġi diskuss f’aktar dettall dwar jekk dan l-approċċ kemxejn ambivalenti hux se jkun adegwat biex jindirizza sew l-isfidi speċifiċi tal-IA u jrawwem l-opportunitajiet tagħha.

4.6.1. Il-KESE jilqa’ l-Proposta għal suq uniku għas-Servizzi Diġitali fi żmien meta tfaċċaw servizzi diġitali ġodda u innovattivi tas-soċjetà tal-informazzjoni, li qed jibdlu l-ħajja ta’ kuljum taċ-ċittadini tal-UE u jsawru u jittrasformaw kif jikkomunikaw, jikkollegaw, jikkunsmaw u jagħmlu n-negozju.

4.6.2. Il-KESE jappoġġja l-isforzi tal-Kummissjoni biex tevita li s-suq intern jiġi frammentat minn proliferazzjoni ta’ regoli u regolamenti nazzjonali, u jitlob dikjarazzjoni ċara dwar in-natura eżawrjenti tal-Att dwar is-Servizzi Diġitali. Din hija opportunità biex jiġu stabbiliti standards globali għas-swieq diġitali li jistgħu jiggwidaw lill-Ewropa f’din l-era ġdida, u fl-istess ħin jiġi żgurat livell għoli ta’ sikurezza u protezzjoni tal-konsumatur online.

4.6.3. Il-KESE jistieden lill-Kummissjoni u lill-Istati Membri biex jiddefinixxu skeda raġonevoli sabiex jinbdew id-diskussjoni u l-konsultazzjoni pubblika inklużiva u sabiex jiġu implimentati r-Regolament u l-istrateġija. Huwa fundamentali li l-imsieħba soċjali u l-organizzazzjonijiet tas-soċjetà ċivili jaqdu rwol f’dan il-proċess sabiex jinkisbu kundizzjonijiet ekwi għall-atturi kollha.

4.6.4. Il-KESE jilqa’ b’sodisfazzjon it-trasparenza akbar għas-sistemi ta’ rakkomandazzjoni u r-reklamar, u b’hekk jiġi żgurat li l-konsumaturi jirċievu biss ir-reklamar li jridu.

4.6.5. Il-KESE jinnota li hemm ħafna nuqqasijiet fir-rigward tal-prinċipju tal-pajjiż ta’ oriġini u jappella li jiġu kkunsidrati bir-reqqa metodi alternattivi, bħall-prinċipju tal-pajjiż ta’ destinazzjoni, l-iżjed fil-kwistjonijiet tat-taxxa, tax-xogħol u tal-konsumatur sakemm ma jkunx hemm regolamentazzjoni aktar b’saħħitha fil-livell tal-UE sabiex tiġi żgurata kompetizzjoni ġusta u l-ogħla livell possibbli ta’ protezzjoni tal-konsumatur.

4.6.6. Il-KESE jitlob li jiġi żviluppat qafas adegwat li jippermetti lill-kumpaniji jasserixxu ġustizzja, affidabbiltà u sigurtà għas-sistemi ta’ intelliġenza artifiċjali tagħhom, filwaqt li jitqies l-ogħla livell possibbli ta’ protezzjoni tal-konsumaturi u tal-ħaddiema.

4.6.7. L-eżenzjoni mir-responsabbiltà għas-servizzi ta’ hosting għandha ma tibqax tapplika biss fir-rigward ta’ kontenut li huwa illegali biċ-ċar, jew li ġie stabbilit hekk minn deċiżjoni tal-qorti. Il-KESE jirrakkomanda li tiġi stabbilita sistema ta’ responsabbiltà pożittiva għas-swieq online, li għandha tiġi applikata f’ċerti ċirkostanzi.

4.6.8. Il-KESE jiġbed l-attenzjoni għall-kompitu enormi sabiex tinkiseb koordinazzjoni adatta bejn l-istrumenti u l-inizjattivi rilevanti kollha fil-kuntest ta’ approċċ regolatorju usa’ għall-ekonomija tal-pjattaformi. Hija meħtieġa ħarsa ġenerali kif imiss ta’ kif jistgħu jiġu integrati dawn il-perspettivi differenti li jaffettwaw l-Att dwar is-Servizzi Diġitali.

4.6.9. Għall-KESE, it-tassazzjoni ( 10 ) , il-governanza tad-data, l-istatus tal-impjieg, il-kundizzjonijiet tax-xogħol u l-protezzjoni tal-konsumatur huma fatturi sinifikanti għall-kompetizzjoni, xi drabi inġusta, fl-ekonomiji diġitali li jistħoqqilhom attenzjoni speċjali.

Brussell, is-7 ta’ Lulju 2021. Christa SCHWENG Il-President tal-Kumitat Ekonomiku u Soċjali Ewropew

(1) Studju dwar “Boosting the use of Artificial Intelligence in Europe’s micro, small and medium-sized enterprises” [Nagħtu spinta lill-użu tal-intelliġenza artifiċjali fl-intrapriżi mikro, żgħar u ta’ daqs medju tal-Ewropa] (mhux disponibbli bil-Malti).

(2) L-Att dwar il-Governanza tad-Data (ĠU C 286, 16.7.2021, p. 38); L-Att dwar is-Servizzi Diġitali (ĠU C 286, 16.7.2021, p. 70); L-Att dwar l-Intelliġenza Artifiċjali.

(3) L-Att dwar is-Servizzi Diġitali.

(4) ĠU C 288, 31.8.2017, p. 1.

(5) ĠU C 440, 6.12.2018, p.1; ĠU C 440, 6.12.2018, p.51; ĠU C 240, 16.7.2019, p. 51; ĠU C 47, 11.2.2020, p. 64; ĠU C 364, 28.10.2020, p. 87.

(6) Att dwar l-Intelliġenza Artifiċjali.

(7) Att dwar il-Governanza tad-Data.

(8) Att dwar il-Governanza tad-Data.

(9) L-Att dwar is-Servizzi Diġitali.

(10) ĠU C 367, 10.10.2018, p. 73.